b'\n_START_ARTICLE_\nGa\xc5\xa1per Ti\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nTi\xc4\x8d je leta 1991 pri\xc4\x8del s \xc5\xa1tudijem na ljubljanski AGRFT. V razredih profesorjev Du\xc5\xa1ana Mlakarja in Kristijana Mucka je \xc5\xa1tudiral dramsko igro in umetni\xc5\xa1ko besedo, svojo formalno izobrazbo pa je sklenil leta 1996, ko je prejel univerzitetno Pre\xc5\xa1ernovo nagrado za diplomsko uprizoritev lika Puntile v uprizoritvi Gospod Puntila in njegov hlapec Matti Bertolta Brechta v re\xc5\xbeiji Jerneja Lorencija ter za vlogo Petra Pajota v Strni\xc5\xa1evi poeti\xc4\x8dni drami Ljudo\xc5\xbeerci. Leto za tem je postal \xc4\x8dlan ansambla Mestnega gledali\xc5\xa1\xc4\x8da ljubljanskega, kjer je kreativno deloval 20 let vse do svoje smrti. _NEWLINE_\xc5\xbde v \xc4\x8dasu \xc5\xa1tudija je igral v profesionalnih gledali\xc5\xa1kih predstavah, predvsem je sodeloval z re\xc5\xbeiserjema Sebastijanom Horvatom in Zijahom Sokolovi\xc4\x87em. Poleg dela v mati\xc4\x8dnem gledali\xc5\xa1\xc4\x8du MGL, kjer je uprizoril vrsto izstopajo\xc4\x8dih likov, je pogosto gostoval v SNG Drama Ljubljana, Koreodrami Ljubljana, v Gledali\xc5\xa1\xc4\x8du Koper, SSG Trst in manj\xc5\xa1ih, kot so KUD France Pre\xc5\xa1eren v Ljubljani, itd. _NEWLINE_Ga\xc5\xa1per Ti\xc4\x8d je prejemnik vrste stanovskih nagrad. Ena izmed prvih je bila zlata pali\xc4\x8dica KUD-a France Pre\xc5\xa1eren leta 1999. Leta 2000 je prejel Severjevo nagrado za tri uprizoritve likov v MGL: za vlogo Arlecchina v Goldonijevi komediji Sluga dveh gospodarjev v re\xc5\xbeiji Borisa Kobala, za vlogo Andreja Smoleta v 1821, predstavi avtorjev Milana Dekleve, Mojce Kranjc in Alje Predan, ter za vlogo Salvadorja Dal\xc3\xadja v Histeriji Terryja Johnsona v re\xc5\xbeiji Mateje Kole\xc5\xbenik. Leta 2002 je na festivalu Sterijino pozorje v Novem Sadu prejel nagrado za vlogo Baje v predstavi Hro\xc5\xa1\xc4\x8d Mladena Popovi\xc4\x87a, istega leta pa \xc5\xa1e Dnevnikovo nagrado za vloge v delih Williama Shakespeara, Milana Vehovca in Milana Jesiha. Leta 2009 je prejel priznanje ZDUS za vlogo Vasilija Ohlobistina v Tanji-Tanji Olje Muhine. Od leta 2016 do svoje smrti je bil predsednik Zdru\xc5\xbeenja dramskih umetnikov Slovenije. Kot re\xc5\xbeiser se je mdr. leta 2008 predstavil v \xc5\xa0entjakobskem gledali\xc5\xa1\xc4\x8du z interpretacijo Allenove igre Bog in leta 2009 s komedijo Ti\xc4\x8dja kletka, ki je nastala po motivih del razli\xc4\x8dnih avtorjev._NEWLINE_Umrl je 18. junija 2017 v svojem stanovanju, kjer ga je ve\xc4\x8dkrat zabodel prijatelj.\n_START_SECTION_\nFilmska in televizijska kariera\n_START_PARAGRAPH_\nV filmu Martina Srebotnjaka Oda Pre\xc5\xa1ernu je leta 2001 nastopil kot Pre\xc5\xa1eren, leta 2012 pa je v filmu Kruha in iger Klemena Dvornika poustvaril lik Petelina. Leta 2016 je igral kar v treh celove\xc4\x8dernih filmih: v filmu Pojdi z mano Igorja \xc5\xa0terka, v filmu Nika Slobodana Maksimovi\xc4\x87a in v filmu Pod Gladino Klemna Dvornika. Plodno sodelovanje z RTV Slovenija so zaznamovale mnoge radijske igre, postavitev lika Ana Liza v oddaji Spet doma, za katerega je prejel viktorja za posebne dose\xc5\xbeke. Bil je voditelj mladinskih oddaj Iz popotne torbe in Firbcologi in ve\xc4\x8dkratni voditelj oddaje ob silvestrskem ve\xc4\x8deru.'